proxectonos/corpus_dominio_legal_administrativo_tmp huggingface dataset:
DECRETO 153/2004, do 1 de xullo, polo que se aproba o escudo do concello das Somozas (A Coruña).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 14/07/2004

O Concello das Somozas considerou conveniente organizar correctamente o seu emblema municipal para perpetualo con simboloxía adecuada e conforme as normas de heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico, coa correspondente proposta de representación gráfica do escudo, para a súa definitiva aprobación.
A competencia exclusiva en materia de adopción, modificación ou rehabilitación dos emblemas heráldicos e bandeiras dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2º do Estatuto de autonomía de Galicia.
O expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local; Lei 5/1997, do 22 de xullo, de Administración local de Galicia; no Regulamento de organización, funcionamento e réxime xurídico das corporacións locais, aprobado polo Real decreto 2568/1986, do 28 de novembro; e máis no Decreto 369/1998, do 10 de decembro, polo que se regula a composición e funcións da Comisión de Heráldica da Xunta de Galicia.
Na súa virtude, visto o informe emitido pola Comisión de Heráldica da Xunta de Galicia e por proposta do conselleiro de Xustiza, Interior e Administrción Local e logo de deliberación do Consello da Xunta de Galicia na súa reunión do día un de xullo de dous mil catro,
DISPOÑO:
Artigo único.-Aprobar o escudo do concello das Somozas, que figura como anexo, organizado do seguinte xeito: de sinople (verde) unha torre de ouro
(amarelo) e unha cadea do mesmo disposta en orla. Ao timbre, a coroa real pechada.
Santiago de Compostela, un de xullo de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local
DECRETO 150/2004, do 1 de xullo, polo que se declara a urxente ocupación, para efectos de expropiación forzosa, polo Concello de Quiroga, dos bens e dereitos necesarios para a realización das obras do proxecto de ampliación do acceso da igrexa do Hospital.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 14/07/2004

O Concello de Quiroga, en sesión celebrada o día trinta de decembro de dous mil tres, aprobou o proxecto de ampliación do acceso da igrexa do Hospital e, na sesión do dous de abril de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Por parte do Concello de Quiroga foi remitida a documentación complementaria para a correcta tra
mitación do expediente con data de entrada no rexistro xeral da Consellería de Xustiza, Interior e Administración Local o día dezasete de xuño de dous mil catro.
Os bens en que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día dezasete de xuño de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, a zona onde se atopa a igrexa é moi reducida, sendo totalmente imposible poder saír do pobo do Souto nunha urxencia, xa sexa unha ambulancia ou un camión de incendios, no caso de producirse un sinistro no momento dun funeral ou outro acto relixioso; así mesmo a parroquia do Hospital é das máis grandes do Concello de Quiroga, tendo lugar frecuentemente algún evento relixioso, o que provoca grandes problemas de atascos e moito perigo para os viandantes que se ven obrigados a circular a pé.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día un de xullo de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Quiroga, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de ampliación do acceso da igrexa do Hospital, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, un de xullo de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local
DECRETO 206/2004, do 9 de setembro, polo que se nomea a Alberto Núñez Feijoo vicepresidente primeiro da Xunta de Galicia.
PRESIDENCIA — II. AUTORIDADES E PERSOAL — 10/09/2004

De conformidade co artigo 16.3º do Estatuto de autonomía de Galicia e co artigo 26, alínea 1, da Lei de Galicia 1/1983, do 22 de febreiro, reguladora da Xunta e do seu presidente, na redacción dada pola Lei 11/1988, do 20 de outubro,
DISPOÑO:
Artigo 1º
Nomear a Alberto Núñez Feijoo vicepresidente primeiro da Xunta de Galicia.
Artigo 2º
O vicepresidente primeiro substituirá o presidente da Xunta nos supostos e pola orde previstos na Lei 1/1983, do 22 de febreiro, reguladora da Xunta e do seu presidente, e exercerá as funcións de coordinación que por aquel lle sexan asignadas.
Santiago de Compostela, nove de setembro de dous mil catro.
Manuel Fraga Iribarne
Presidente
DECRETO 201/2004, do 9 de setembro, polo que se dispón que cese Juan Miguel Diz Guedes como conselleiro de Política Agroalimentaria e Desenvolvemento Rural.
PRESIDENCIA — II. AUTORIDADES E PERSOAL — 10/09/2004

De conformidade co artigo 16.3º do Estatuto de autonomía de Galicia e co artigo 26, alínea 1, da Lei de Galicia 1/1983, do 22 de febreiro, reguladora da Xunta e do seu presidente, na redacción dada pola Lei 11/1988, do 20 de outubro,
DISPOÑO:
Que cese, por petición propia, na súa condición de conselleiro de Política Agroalimentaria e Desenvolvemento Rural da Xunta de Galicia Juan Miguel Diz Guedes, agradecéndolle os servizos prestados.
Santiago de Compostela, nove de setembro de dous mil catro.
Manuel Fraga Iribarne
Presidente
DECRETO 205/2004, do 9 de setembro, polo que se dispón que cese José Manuel González Álvarez como delegado provincial da Consellería de Política Territorial, Obras Públicas e Vivenda en Pontevedra.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — II. AUTORIDADES E PERSOAL — 10/09/2004

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, por proposta do conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día nove de setembro de dous mil catro,
DISPOÑO:
Que cese, por pase a outro destino, José Manuel González Álvarez como delegado provincial da Consellería de Política Territorial, Obras Públicas e Vivenda en Pontevedra, agradecéndolle os servizos prestados.
Santiago de Compostela, nove de setembro de dous mil catro.
Manuel Fraga Iribarne
Presidente
Alberto Núñez Feijoo
Conselleiro de Política Territorial,
Obras Públicas e Vivenda
DECRETO 202/2004, do 9 de setembro, polo que se dispón que cese José Mª Hernández Cochón como conselleiro de Sanidade.
PRESIDENCIA — II. AUTORIDADES E PERSOAL — 10/09/2004

De conformidade co artigo 16.3º do Estatuto de autonomía de Galicia e co artigo 26, alínea 1, da Lei de Galicia 1/1983, do 22 de febreiro, reguladora
da Xunta e do seu presidente, na redacción dada pola Lei 11/1988, do 20 de outubro,
DISPOÑO:
Que cese, por petición propia, na súa condición de conselleiro de Sanidade da Xunta de Galicia José Mª Hernández Cochón, agradecéndolle os servizos prestados.
Santiago de Compostela, nove de setembro de dous mil catro.
Manuel Fraga Iribarne
Presidente
DECRETO 204/2004, do 9 de setembro, polo que se dispón que cese Belén Prado Sanjurjo como directora xeral da Función Pública.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — II. AUTORIDADES E PERSOAL — 10/09/2004

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, por proposta do conselleiro da Presidencia, Relacións Institucionais e Administración Pública e logo de deliberación do Consello da Xunta de Galicia na súa reunión do día nove de setembro de dous mil catro,
DISPOÑO:
Que cese, por pase a outro destino, Belén Prado Sanjurjo como directora xeral da Función Pública, agradecéndolle os servizos prestados.
Santiago de Compostela, nove de setembro de dous mil catro.
Manuel Fraga Iribarne
Presidente
Jaime Pita Varela
Conselleiro da Presidencia, Relacións Institucionais
e Administración Pública
CONSELLERÍA DE POLÍTICA TERRITORIAL, OBRAS PÚBLICAS
E VIVENDA
DECRETO 203/2004, do 9 de setembro, polo que se dispón que cese María José Cimadevila Cea como conselleira de Asuntos Sociais, Emprego e Relacións Laborais.
PRESIDENCIA — II. AUTORIDADES E PERSOAL — 10/09/2004

De conformidade co artigo 16.3º do Estatuto de autonomía de Galicia e co artigo 26, alínea 1, da Lei de Galicia 1/1983, do 22 de febreiro, reguladora da Xunta e do seu presidente, na redacción dada pola Lei 11/1988, do 20 de outubro,
DISPOÑO:
Que cese, por razóns de saúde, na súa condición de conselleira de Asuntos Sociais, Emprego e Relacións Laborais da Xunta de Galicia María José Cimadevila Cea, agradecéndolle os servizos prestados.
Santiago de Compostela, nove de setembro de dous mil catro.
Manuel Fraga Iribarne
Presidente
ORDE do 30 de xuño de 2004 pola que se autoriza o cesamento de actividades da escola fogar Virxe dos Remedios do Valadouro (Lugo) e as escolas fogar de Ourense-Mariñamansa e a de Viana do Bolo (Ourense).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/07/2004

Examinados os expedientes e os correspondentes informes das delegacións provinciais de Lugo e Ourense.
Tendo en conta que o artigo 31 do Estatuto de autonomía de Galicia e que o artigo 1 do Decreto 454/2003, do 26 de decembro, DOG do 19 de xaneiro de 2004, establecen que lle corresponden á Consellería de Educación e Ordenación Universitaria as competencias de
planificación, regulación e administración do ensino en toda a súa extensión.
Esta consellería, por proposta da Dirección Xeral de Centros e Ordenación Educativa,
DISPÓN:
Primeiro.-Autorizar o cesamento de actividades das escolas fogar Virxe dos Remedios do Valadouro (código 27012814), a de Ourense-Mariñamansa (código 32015323) e a de Viana do Bolo (código 32013673), e polo tanto as ditas escolas fogar suprímense como tales.
Segundo.-Esta orde entrará en vigor o mesmo día da súa publicación no Diario Oficial de Galicia.
Terceiro.-Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes, contado a partir do día seguinte ao da publicación no Diario Oficial de Galicia, segundo o disposto nos artigos 116 e 117 da Lei 4/1999, do 13 de xaneiro (BOE do 14 de xaneiro), de modificación da Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 de novembro), ou ben poderán presentar directamente recurso contencioso administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da publicación.
Santiago de Compostela, 30 de xuño de 2004.
Celso Currás Fernández
Conselleiro de Educación e Ordenación
Universitaria
DECRETO 141/2004, do 1 de xullo, polo que se modifica o Decreto 50/2002, do 14 de febreiro, polo que se establece a estrutura orgánica da Consellería de Política Agroalimentaria e Desenvolvemento Rural e do Fondo Galego de Garantía Agraria.
CONSELLERÍA DE POLÍTICA AGROALIMENTARIA E DESENVOLVEMENTO RURAL — I. DISPOSICIÓNS XERAIS — 09/07/2004

O Centro de Recursos Zooxenéticos de Galicia en Fontefiz adícase á conservación e recuperación das razas autóctonas de Galicia en perigo de extinción.
No ano 1991 puxéronse en marcha os distintos programas deseñados no Plan Integral de Mellora Xenética do Vacún en Galicia (PIMX), para a recuperación das nosas razas bovinas en perigo de extinción (Cachena, Caldelá, Frieiresa, Limiá e Vianesa). Posteriormente, estas actividades estendéronse a outras especies, amparadas no novo Programa de Mellora Gandeira de Galicia 2002-2006, que veu substituír o PIMX, cunha implicación do centro que varía segundo a especie de que se trate e que vai desde a total adicación a unha adicación moi importante (Galiña de Mos, Ovella Galega e Porco Celta, Cabalo de Pura Raza Galega e razas caninas -Guicho ou Quisquelo, Can de Palleiro, Perdigueiro Galego e Podenco Galego-).
Pola súa singularidade e especialidade é necesario que este centro conte con autonomía de organización diferenciada, que redunde nunha maior eficacia e eficiencia dos recursos económicos e humanos.
En consecuencia, e por proposta do conselleiro de Política Agroalimentaria e Desenvolvemento Rural, co previo informe das consellerías de Presidencia, Relacións Institucionais e Administración Pública e Economía e Facenda, e logo de deliberación do Consello da Xunta de Galicia na súa reunión do día un de xullo de dous mil catro,
DISPOÑO:
Artigo único.-Modifícase o Decreto 50/2002, do 14 de febreiro, polo que se establece a estrutura orgánica da Consellería de Política Agroalimentaria e Desenvolvemento Rural e do Fondo Galego de Garantía Agraria, modificado polo Decreto 161/2003, do 13 de febreiro, engadindo ao punto 1º do artigo 8, relativo á Subdirección Xeral de Gandaría unha nova unidade baixo o punto 1.5:
«1.5. Centro de Recursos Zooxenéticos de Galicia: corresponderalle a preservación dos recursos zooxenéticos autóctonos de Galicia».
Disposición derrogatoria
Queda derrogada calquera disposición de rango igual ou inferior que se opoña ao establecido neste decreto.
Disposicións derradeiras
Primeira.-As modificacións que se establecen neste decreto non supoñen incremento de gasto.
Segunda.-Facúltase o conselleiro de Política Agroalimentaria e Desenvolvemento Rural para ditar as normas complementarias para o desenvolvemento e aplicación deste decreto.
Terceira.-Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, un de xullo de dous mil catro.
Manuel Fraga Iribarne
Presidente
Juan Miguel Diz Guedes
Conselleiro de Política Agroalimentaria
e Desenvolvemento Rural
CORRECCIÓN de erros.-Lei 5/2004, do 8 de xuño, para a aplicación aos municipios de Ferrol, Lugo, Ourense, Pontevedra e Santiago de Compostela do réxime de organizacións dos municipios de gran poboación.
PRESIDENCIA — I. DISPOSICIÓNS XERAIS — 12/07/2004

Advertido erro de numeración na devandita lei, publicada no Diario Oficial de Galicia número 130 do pasado mércores 7 de xullo, cómpre facer a oportuna corrección.
Nas páxinas 9.733 (sumario) e 9.739, onde di: «Lei 5/2004, do 28 de xuño, para a aplicación...», debe dicir: «Lei 4/2004, do 28 de xuño, para a aplicación...»
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA
RESOLUCIÓN do 21 de xuño de 2004 pola que se fai pública a ampliación da reserva de crédito dispoñible para a concesión de axudas no ano 2004, ao abeiro das bases reguladoras do Instituto Galego de Promoción Económica previstas no convenio de financiamento entre a Xunta de Galicia e as entidades financeiras do Fondo de Desenvolvemento Inesga para o financiamento de proxectos de investimento empresarial de especial interese para Galicia.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 28/06/2004

As bases reguladoras das axudas do Igape previstas no convenio de financiamento, subscrito o 29 de maio de 2000, entre a Xunta de Galicia e as entidades financeiras do Fondo de Desenvolvemento
Inesga para o financiamento de proxectos de investimento empresarial de especial interese para Galicia (DOG nº 222, do 16 de novembro de 2000), prevé na súa cláusula 11ª a publicación anual, no Diario Oficial de Galicia, da reserva de crédito dispoñible para a concesión das axudas, así como as partidas orzamentarias asignadas ao seu financiamento.
Con data do 23 de decembro de 2003 o Parlamento de Galicia aprobou os orzamentos xerais da Comunidade Autónoma de Galicia para o ano 2004, publicados mediante Lei 8/2003 (DOG nº 251, do 29 de decembro).
Polo que antecede,
RESOLVO:
Único.-Facer pública a ampliación da reserva de crédito dispoñible para a concesión de axudas no
ano 2004, ao abeiro das bases reguladoras do Igape previstas no convenio de financiamento entre a Xunta de Galicia e as entidades financeiras do Fondo de Desenvolvemento Inesga para o financiamento de proxectos de investimento empresarial de especial interese para Galicia, que será de 529.955 euros que se financiarán con cargo á partida 02.01 01/01/09 dos seus orzamentos.
Santiago de Compostela, 21 de xuño de 2004.
Margarita Rodríguez Rama
Directora xeral do Instituto Galego de Promoción Económica
RESOLUCIÓN do 2 de xuño de 2004, da Dirección Xeral de Innovación e Desenvolvemento Pesqueiro, pola que se acorda ratificar a adaptación dos estatutos da Confraría de Pescadores Santiago Apóstol de Carril, inscribila no Rexistro de Confrarías e das súas federacións e ordenar a súa publicación no Diario Oficial de Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 28/06/2004

Examinada a adaptación dos estatutos da Confraría de Pescadores Santiago Apóstol de Carril ao Decreto 261/2002, do 30 de xullo, polo que se aproban as
normas reguladoras das confrarías de pescadores e as súas federacións, realizada en cumprimento da súa disposición transitoria primeira.
Comprobado que se cumpre o requisito que establece o artigo 4 do Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións, de aprobación pola Xunta Xeral da confraría, na súa reunión de 27 de xaneiro de 2004, e de conformidade co disposto nos artigos 2 e 14 da Lei 9/1993 do 8 de xullo, de confrarías de pescadores de Galicia, e cos artigos 112 a), 113 e 114 do decreto citado relativos ao rexistro de confrarías e das súas federacións.
A directora xeral de Innovación e Desenvolvemento Pesqueiro da Consellería de Pesca e Asuntos Marítimos, en representación desta, acorda ratificar a adaptación dos estatutos da Confraría de Pescadores Santiago Apóstol de Carril que consta de 94 artigos, unha disposición adicional, unha derrogatoria, e unha derradeira (61 páxinas), inscribila no Rexistro de Confrarías e das súas federacións no folio 19 do libro 1º, e ordenar a súa publicación no Diario Oficial de Galicia, adquirindo desde este momento a eficacia xurídica que lle recoñecen as normas legais de aplicación.
Santiago de Compostela, 2 de xuño de 2004.
Rosa Mª Quintana Carballo
Directora xeral de Innovación e Desenvolvemento
Pesqueiro
ORDE do 1 de xuño de 2004 pola que se autoriza o cambio de denominación do Instituto de Educación Secundaria de Viana do Bolo (Ourense).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/06/2004

Tendo en conta o artigo 3 punto 1º do anexo do Decreto 324/1996, do 26 de xullo, polo que se aproba o Regulamento orgánico dos institutos de educación secundaria (DOG do 9 de agosto), así como os correspondentes informes, por proposta da Dirección Xeral de Centros e Ordenación Educativa, esta consellería
DISPÓN:
Autorizar o cambio de denominación do centro que no anexo se relaciona.
Santiago de Compostela, 1 de xuño de 2004.
Celso Currás Fernández
Conselleiro de Educación e Ordenación
Universitaria
ANEXO
Provincia: Ourense.
Concello: Viana do Bolo.
Localidade: Viana do Bolo.
Código do centro: 32016777.
Denominación: Instituto de Educación Secundaria de Viana do Bolo.
Nova denominación: Instituto de Educación Secundaria Carlos Casares.
ORDE do 26 de xuño de 2004 pola que se ditan normas para garantir os servizos esenciais durante a folga convocada para o día 30 de xuño de 2004, na Universidade de Santiago de Compostela.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/06/2004

O exercicio do dereito de folga queda condicionado ao mantemento dos servizos esenciais definidos no artigo 2 do Decreto 155/1988, do 9 de xuño (DOG nº 116, do 20 de xuño).
O artigo 3 do devandito decreto faculta os conselleiros competentes por razón dos servizos esenciais afectados para que, mediante orde e ante cada situación de folga determine o mínimo de actividade necesaria para asegurar o mantemento de tales servizos, e o persoal preciso para prestalos.
A fixación deles faise de acordo co seguinte criterio: os servizos mínimos para fixar para o período de folga non poderán exceder, en cada centro, departamento, servizo, etc., do número de persoas que normalmente permanecen neles con ocasión dun domingo ou día festivo, agás que se trate de órganos que tales días permanezan pechados, en cuxo caso terán que aterse ás quendas establecidas para os sábados.
O secretario xeral da Confederación Intersindical Galega (CIG) comunicou a convocatoria de folga do
colectivo antes sinalado para o día 30 de xuño de 2004, desde as 00.00 ata as 24.00 horas.
A necesaria conciliación entre o exercicio do dereito constitucional de folga e o mantemento dos servizos esenciais obriga a Administración autonómica, de acordo coa normativa vixente, a fixar uns servizos mínimos indispensables para o funcionamento dos servizos esenciais (que se fan sempre para a satisfacción dos dereitos fundamentais dos cidadáns, desde a óptica dos bens e interese da persoa), que se determina, logo de acordo das partes, da seguinte forma:
Universidade de Santiago de Compostela:
Reitorado:
-1 funcionario/a no rexistro.
-1 secretario/a do reitor ou auxiliar administrativo/a.
Campus de Santiago de Compostela:
-1 persoa por centro e outra por biblioteca nos seguintes:
* Facultade de Filoloxía.
* Facultade de Química.
* Facultade de Xeografía e Historia.
* Facultade de Ciencias Económicas e Empresariais.
* Biblioteca Xeral.
* Biblioteca Concepción Arenal.
-1 persoa por residencia e quenda.
Campus de Lugo:
No centro Biblioteca Intercentros:
-1 funcionario/a no rexistro.
-1 persoa no centro e dúas na biblioteca.
-1 persoa por residencia e quenda.
Santiago de Compostela, 26 de xuño de 2004.
Celso Currás Fernández
Conselleiro de Educación e Ordenación
Universitaria
RESOLUCIÓN do 29 de xuño de 2004, da Dirección Xeral de Comunicación e Audiovisual, pola que se fai pública a concesión de axudas para apoiar o desenvolvemento de proxectos de produción audiovisual, así como a produción audiovisual en lingua galega para o ano 2004.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 12/07/2004

Esta dirección xeral resolveu a publicación da relación de axudas que se especifican no anexo, concedidas no ano 2004 ao abeiro da Orde do 29 de
decembro de 2003 (DOG nº 10, do 16 de xaneiro de 2004), pola que se convocan subvencións a empresas vinculadas co sector audiovisual para apoiar o desenvolvemento de proxectos de produción audiovisual, así como a produción audiovisual en lingua galega, que se financiarán con cargo á aplicación orzamentaria 10.04.353B 770 dos orzamentos xerais da Comunidade Autónoma de Galicia.
O que se fai público para xeral coñecemento.
Santiago de Compostela, 29 de xuño de 2004.
Ignacio José Otero López
Director xeral de Comunicación e Audiovisual
CONSELLERÍA DE FAMILIA, XUVENTUDE, DEPORTE
E VOLUNTARIADO
CORRECCIÓN de erros.-Decreto 115/2004, do 3 de xuño, polo que se establece a estrutura orgánica da Consellería de Economía e Facenda.
CONSELLERÍA DE ECONOMÍA E FACENDA — I. DISPOSICIÓNS XERAIS — 25/06/2004

Advertidos erros no Decreto 115/2004, do 3 de xuño, polo que se establece a estrutura orgánica da Consellería de Economía e Facenda, publicado no Diario Oficial de Galicia nº 113, do 14 de xuño, cómpre facer as seguintes correccións:
Na páxina 8.389, na letra f) do artigo 6º, onde di: «f) Apoio ás actuacións do Tribunal Económico-Administrativo da Comunidade Autónoma de Galicia», debe dicir: «f) Apoio ás actuacións da Xunta Superior de Facenda».
Na páxina 8.397, no punto 1 do artigo 14º, onde di: «O Tribunal Económico Administrativo da Comunidade Autónoma de Galicia, creado pola Lei 13/1991, do 9 de decembro, e regulado polo Decreto 4/1997, do 20 de febreiro, que modificou a súa denominación en virtude do exposto na disposición adicional primeira da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, pola de Xunta Superior de Facenda», debe dicir: «A Xunta Superior de Facenda, creada coa denominación de Tribunal Económico Administrativo da Comunidade Autónoma de Galicia pola Lei 13/1991, do 9 de decembro, e regulada polo Decreto 34/1997, do 20 de febreiro, que modificou a súa denominación en virtude do exposto na disposición adicional primeira da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia».
CONSELLERÍA DE POLÍTICA TERRITORIAL, OBRAS PÚBLICAS
E VIVENDA
CORRECCIÓN de erros.-Resolución do 28 de maio de 2004, da Dirección Xeral de Formación Profesional e Ensinanzas Especiais, pola que se regula o acceso e a admisión de alumnado aos ciclos formativos de artes plásticas e deseño durante o curso 2004-2005.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/07/2004

Advertidos erros no texto da citada orde, publicada no DOG número 108, do 7 de xuño, cómpre efectuar a oportuna corrección.
Na páxina 8.096 punto 7, onde di: «A matrícula para cursar ciclos formativos en centros autorizados de arte formalizarase antes do 1 de outubro de 2003», debe dicir: «do 1 de outubro de 2004».
CONSELLERÍA DE XUSTIZA, INTERIOR E ADMINISTRACIÓN
LOCAL
RESOLUCIÓN do 8 de xuño de 2004, da Dirección Xeral de Innovación e Desenvolvemento Pesqueiro, pola que se acorda ratificar a adaptación dos estatutos da Confraría de Pescadores La Anunciada de Baiona, inscribila no Rexistro de Confrarías e das súas federacións e ordenar a súa publicación no Diario Oficial de Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 06/07/2004

Examinada a adaptación dos estatutos da Confraría de Pescadores La Anunciada de Baiona ao Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións, realizada en cumprimento da súa disposición transitoria primeira.
Comprobado que se cumpre o requisito que establece o artigo 4 do Decreto 261/2002, do 30 de xullo, polo que se aproban as normas reguladoras das confrarías de pescadores e as súas federacións, de aprobación pola xunta xeral da confraría, na súa reunión do 27 de xaneiro de 2004, e de conformidade co disposto nos artigos 2 e 14 da Lei 9/1993, do 8 de xullo, de confrarías de pescadores de Galicia, e cos artigos 112 a), 113 e 114 do decreto citado relativos ao rexistro de confrarías e das súas federacións.
A directora xeral de Innovación e Desenvolvemento Pesqueiro da Consellería de Pesca e Asuntos Marítimos, en representación desta, acorda ratificar a adaptación dos estatutos da Confraría de Pescadores La Anunciada de Baiona que consta de 94 artigos, unha disposición adicional, unha derrogatoria, e unha derradeira (63 páxinas), inscribila no Rexistro de Confrarías e das súas federacións no folio 33 do libro 1º, e ordenar a súa publicación no Diario Oficial de Galicia, adquirindo desde este momento a eficacia xurídica que lle recoñecen as normas legais de aplicación.
Santiago de Compostela, 8 de xuño de 2004.
Rosa Mª Quintana Carballo
Directora xeral de Innovación e Desenvolvemento
Pesqueiro
DECRETO 131/2004, do 17 de xuño, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado do acondicionamento da estrada PO-250, treito: Pazos de Borbén-Fornelos (clave PO/01/008.01.1).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 25/06/2004

Con data do 14 de xaneiro de 2004, o director xeral de Obras Públicas, por delegación do conselleiro de Política Territorial, Obras Públicas e Vivenda, aprobou o proxecto de trazado de construción do acondicionamento da estrada PO-250, treito: Pazos de Borbén-Fornelos (clave: PO/01/008.01.1).
Os bens e dereitos nos que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias
en materia de estradas e a súa asignación á Consellería de Política Territorial, Obras Públicas e Vivenda, considerándose xustificada a referida declaración pola súa incidencia na seguridade vial, posto que o firme en mal estado unido ao seu trazado excesivamente sinuoso poñen en perigo vehículos e peóns no caso de producirse algún incidente.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día dezasete de xuño de dous mil catro,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación no proxecto de trazado do acondicionamento da estrada PO-250, treito: Pazos de Borbén-Fornelos (clave: PO/01/008.01.1).
Santiago de Compostela, dezasete de xuño de dous mil catro.
Manuel Fraga Iribarne
Presidente
Alberto Núñez Feijoo
Conselleiro de Política Territorial, Obras Públicas
e Vivenda
ORDE do 14 de xuño de 2004 pola que se modifica o artigo 2 da Orde do 30 de xaneiro de 2004 ampliando o importe do anexo IV relativo a axudas complementarias do programa de acción da Unión Europea de mobilidade de estudantes (Sócrates-Erasmus).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 25/06/2004

A Orde do 30 de xaneiro de 2004 (DOG nº 30, do 12 de febreiro), pola que se aproban as bases que rexerán o concurso público de axudas para o estudo e accións de apoio económico aos estudantes universitarios correspondentes ao curso académico 2003-2004, establece no seu artigo 2 a contía que se destinará para a concesión destas axudas.
Porén, a citada convocatoria, no mesmo artigo establece que a cantidade destinada a cada unha destas axudas poderá ser incrementada de acordo coas dispoñibilidades económicas da consellería.
Por todo o exposto e en uso das facultades que me foron conferidas,
DISPOÑO:
Artigo único.
Primeiro.-Amplíase a contía que figura no artigo 2 da Orde do 30 de xaneiro de 2004 na cantidade
de trinta e seis mil novecentos sesenta euros (36.960 euros), con cargo á aplicación orzamentaria 07.05.322C.480.2 dos orzamentos xerais da Comunidade Autónoma de Galicia para o ano 2004, que se destinará para o anexo IV da citada orde, de acordo coa seguinte distribución:
Anexo IV: 36.960 euros.
Segundo.-Esta modificación non afecta os prazos establecidos na referida orde de convocatoria.
Santiago de Compostela, 14 de xuño de 2004.
Celso Currás Fernández
Conselleiro de Educación e Ordenación
Universitaria
DECRETO 130/2004, do 17 de xuño, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado Plan Galicia: variante de Negreira (clave AC/03/008.01.1).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 25/06/2004

Con data do 8 de xuño de 2004 o director xeral de Obras Públicas, por delegación do conselleiro de Política Territorial, Obras Públicas e Vivenda aprobou o proxecto de trazado Plan Galicia: variante de Negreira (clave: AC/03/008.01.1).
Os bens e dereitos nos que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e
Vivenda, considerándose xustificada a referida declaración pola súa incidencia na seguridade vial, toda vez que os usuarios poderán utilizar para os seus desprazamentos unha vía con parámetros e características que melloran as súas condiciones de circulación e, ao mesmo tempo, con tal actuación conséguese avanzar no cumprimento dos obxectivos do Plan de Dinamización Económica-Plan Galicia, aprobado polo Consello da Xunta o 23 de xaneiro de 2003. Esta obra evitará o paso pola travesía de Negreira de máis de 7.100 vehículos por día (incluídos 780 pesados), o que redundará nunha diminución da perigosidade para os peóns e vehículos que circulen por esta localidade.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, a proposta do conselleiro de Política Territorial, Obras Públicas e Vivenda e logo da deliberación do Consello da Xunta na súa reunión do día dezasete de xuño de dous mil catro,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación no proxecto de trazado Plan Galicia: variante de Negreira (clave: AC/03/008.01.1).
Santiago de Compostela, dezasete de xuño de dous mil catro.
Manuel Fraga Iribarne
Presidente
Alberto Núñez Feijoo
Conselleiro de Política Territorial, Obras Públicas
e Vivenda
DECRETO 132/2004, do 25 de xuño, polo que se nomea presidenta do Consello da Xuventude de Galicia a María Dolores Rodríguez Amoroso.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — II. AUTORIDADES E PERSOAL — 29/06/2004

Efectuada pola asemblea extraordinaria do Consello da Xuventude de Galicia, na súa sesión do 5 de xuño de 2004, a elección da presidenta do consello, resulta necesario que, de conformidade co establecido no artigo 18.3º da Lei 2/1987, do 8 de maio, o Consello da Xuventude de Galicia proceda ao nomeamento daquela en virtude da proposta da devandita asemblea.
Polo exposto, por proposta do conselleiro da Presidencia, Relacións Institucionais e Administración Pública e logo de deliberación do Consello da Xunta de Galicia na súa reunión do día vinte e cinco de xuño de dous mil catro,
Nomeo a María Dolores Rodríguez Amoroso presidenta do Consello da Xuventude de Galicia.
Santiago de Compostela, vinte e cinco de xuño de dous mil catro.
Manuel Fraga Iribarne
Presidente
Jaime Pita Varela
Conselleiro da Presidencia, Relacións Institucionais
e Administración Pública
CONSELLERÍA DE FAMILIA, XUVENTUDE, DEPORTE
E VOLUNTARIADO
DECRETO 134/2004, do 25 de xuño, polo que se ten por concluso o proceso segregador dos concellos de Vilanova de Arousa e A Illa de Arousa, coa aprobación do convenio que regula as obrigas das partes.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 02/07/2004

Por Decreto 415/1996, do 21 de novembro (DOG nº 233, do 28 de novembro), aprobouse a segregación de parte do termo municipal de Vilanova de Arousa, comprendido pola parroquia de S. Xulián de Arousa, para a constitución dun concello novo e independente chamado A Illa de Arousa.
Por orde da Consellería de Xustiza, Interior e Relacións Laborais, do 20 de maio de 1998 (DOG nº 117, do 19 de xuño), ditáronse as disposicións necesarias para facilitar a reparación de cargas entre os concellos da Illa de Arousa e Vilanova de Arousa, resultantes do proceso segregador.
Co obxecto de pechar o proceso segregador, ao existir conformidade nas obrigas que se estipulan no convenio que aprobado polo Consello da Xunta de Galicia, a Deputación Provincial de Pontevedra e os concellos interesados, por proposta do conselleiro de Xustiza, Interior e Administración Local e logo de deliberación do Consello da Xunta na súa reunión do día vinte e cinco de xuño de dous mil catro.
DISPOÑO:
Artigo único.-Tense por concluso o proceso segregador dos concellos de Vilanova de Arousa e a Illa de Arousa, coa aprobación do convenio que regula as obrigas das partes.
Disposición derradeira
Única.-Este decreto producirá efectos desde a data da súa publicación.
Santiago de Compostela, vinte e cinco de xuño de dous mil catro.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Administración Local
CONSELLERÍA DE FAMILIA, XUVENTUDE, DEPORTE
E VOLUNTARIADO
CORRECCIÓN de erros.-Orde do 16 de xuño de 2004 pola que se regulan as axudas para investimento de centros e servizos de atención a menores dependentes de entidades de iniciativa social e se procede á súa convocatoria.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 02/07/2004

Advertido erro na mencionada orde, publicada no Diario Oficial de Galicia número 122 do venres,
25 de xuño de 2004, cómpre facer a seguinte corrección:
Na páxina 9.050, columna esquerda, punto 4, parágrafo 3º onde di: «Por proposta da comisión provincial de valoración», debe decir: «Por proposta da comisión de valoración».
RESOLUCIÓN do 2 de xuño de 2004, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do acordo da comisión paritaria do convenio colectivo de centros especiais de emprego.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 07/07/2004

Visto o acordo do convenio colectivo de ámbito autonómico de centros especiais de emprego, que subscribiu a comisión paritaria do referido convenio o 26 de maio de 2004, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta dirección xeral
ACORDA:
Primeiro.-Ordenar a inscrición do devandito acordo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 2 de xuño de 2004.
José Vázquez Portomeñe
Director xeral de Relacións Laborais
ANEXO
Acta da reunión extraordinaria da comisión paritaria do convenio colectivo autonómico de centros especiais de emprego.
En Santiago de Compostela, sendo as dez horas e trinta minutos do día vinte e seis de maio de dous mil catro, na sede do Consello Galego de Relacións Laborais, sito na rúa Algalia de Abaixo, 24-baixo, reúnense as persoas abaixo sinaladas, co obxecto de celebrar unha reunión extraordinaria da comisión paritaria do convenio colectivo autonómico de centros especiais de emprego.
Representación empresarial (Cogami):
Ignacio Rodríguez Sáez.
Francisco Javier Nieto Pol.
Santiago Castro Eiroa.
Gonzalo Fariña Pérez.
UGT-Galicia:
Miguel Cajigal Fariña (asesor).
Mª Carmen Pedrosa Bargo.
Gonzalo Montero Seijo.
CIG:
Paulo Rubido Bará (asesor).
Alexandre Lagos Portela.
Non asiste o representante do SN de CC.OO. de Galicia.
Na devandita reunión, a comisión paritaria acorda:
Manifestar que o convenio colectivo galego de centros especiais de emprego publicado no DOG en data 23 de xuño de 2003, formúlase como un convenio de mínimos, tal como establece o seu preámbulo no seu parágrafo segundo, polo que as táboas salariais aprobadas neste convenio son de obrigada aplicación en todos os centros especiais de emprego con convenios colectivos sectoriais sempre que neles se apliquen táboas salariais inferiores, salvagardándose o disposto no resto das cláusulas do convenio de sector.
RESOLUCIÓN do 30 de xuño de 2004 pola que se modifica a do 2 de decembro de 2003 pola que se convocan axudas ás organizacións de consumidores e usuarios para o funcionamento e mantemento das súas oficinas de atención aos consumidores para o ano 2004.
INSTITUTO GALEGO DE CONSUMO — III. OUTRAS DISPOSICIÓNS — 07/07/2004

A convocatoria destas axudas adécuase ao establecido na Orde do 11 de marzo de 2002, modificada pola Orde do 18 de novembro de 2002, pola que se establecen as bases reguladoras de axudas e subvencións en materia de industria, enerxía minaría, tecnoloxía e desenvolvemento sectorial, comercio e consumo, anexo XIV (DOG nº 55, do 18 de marzo).
Ante a insuficiencia de dotación inicial e co fin de atender a totalidade de solicitudes presentadas en tempo e forma, procede incrementar o crédito inicial.
En virtude disto, e de conformidade cos artigos 24 e seguintes do Estatuto galego do consumidor
e usuario, e o capítulo II do Decreto 185/1994, do 16 de xuño, sobre información e orientación ao consumidor e usuario,
DISPOÑO:
Artigo único.-Modifícase a Resolución do 2 de decembro de 2003 pola que se convocan axudas ás organizacións de consumidores e usuarios, para o funcionamento e mantemento das súas oficinas de atención aos consumidores, para o ano 2004. A modificación consistirá en ampliar o crédito de 240.405 euros a 259.312,85 euros, con cargo á aplicación orzamentaria 08.50.343A.480.0 do Instituto Galego de Consumo.
A citada modificación non afectará de ningún xeito o prazo de presentación de solicitudes.
Santiago de Compostela, 30 de xuño de 2004.
Víctor Tello Calvo
Presidente do Intituto Galego de Consumo
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA
ORDE do 2 de xullo de 2004 pola que se declara a alienabilidade do dereito real de uso sobre o Mosteiro de Santo Estevo de Ribas de Sil.
CONSELLERÍA DE ECONOMÍA E FACENDA — III. OUTRAS DISPOSICIÓNS — 07/07/2004

A Comunidade Autónoma de Galicia posúe a titularidade do dereito real de uso do Mosteiro de Santo Estevo de Ribas de Sil segundo escritura pública de aceptación de cesión de vinte e nove de marzo de dous mil catro.
Unha vez inscrito no Rexistro da Propiedade, a Comunidade Autónoma de Galicia procede a declarar a súa alienabilidade de conformidade co disposto no artigo 24 da Lei 3/1985, do 12 de abril, do patrimonio da Comunidade Autónoma de Galicia, e o artigo 9 do Decreto 50/1989, do 9 de marzo, polo que se aproba o seu regulamento, co obxecto de posibilitar o tráfico deste ben patrimonial.
En virtude do anteriormente exposto, tendo en conta a proposta da Secretaría Xeral e do Patrimonio,
DISPOÑO:
Artigo único.-Declárase a alienabilidade do dereito real de uso constituído sobre o Mosteiro de Santo Estevo de Ribas de Sil, situado no termo municipal de Nogueira de Ramuín, que se describen a continuación:
Local número un, composto de andar semisoto, andar baixo, primeiro andar e segundo andar do complexo descrito. Accédese a este pola entrada principal común do mosteiro, aberta na fachada sur. Ten unha superficie total útil de doce mil novecentos noventa e oito metros con once decímetros cadrados, e distribúese do seguinte xeito: no andar semisoto, locais de almacén; no andar baixo, estancias de estar, comedor e locais de diversos usos; no primeiro andar, vinte e oito cuartos e salas de estar; e no segundo andar, vinte e nove cuartos e salas de estar. Linda: ao norte, ladeira á canle do río Sil; ao sur, praza pública, cemiterio e igrexa parroquial de Santo Estevo de Ribas de Sil; ao leste, en parte con propiedade da familia Taboada e en parte con local número dous, e elementos comúns; e ao oeste, concello de Nogueira de Ramuín.
Figura inscrito no Rexistro da Propiedade número dous de Ourense no tomo 1.552, no libro 89 de Nogueira de Ramuín, no folio 195, predio 10.164.
Santiago de Compostela, 2 de xullo de 2004.
José Antonio Orza Fernández
Conselleiro de Economía e Facenda
CORRECCIÓN de erros.-Orde do 14 de xuño de 2004 por la que se ditan instrucións para a elaboración dos orzamentos xerais da Comunidade Autónoma de Galicia para o ano 2005.
CONSELLERÍA DE ECONOMÍA E FACENDA — III. OUTRAS DISPOSICIÓNS — 07/07/2004

Advertidos erros na Orde do 14 de xuño de 2004 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2005, publicada no Diario Oficial de Galicia nº 123, do 28 de xuño de 2004, cómpre facer as seguintes correccións:
Na páxina 9.122, columna primeira, parágrafo primeiro, décima liña, onde di: «... Parlamento para a súa aprobación.», debe dicir: «...Parlamento sobre a súa aprobación.».
Na páxina 9.122, columna primeira, parágrafo segundo, sétima, oitava e novena liñas, onde di: «... reforzamento da cohesión social dentro dos requirimentos propiciatorios da formación de marcos macroeconómicos estables, en liña coas orientacións da Unión Europea», debe dicir: «... reforzamento da cohesión social, dentro dos requirimentos propiciatorios da formación de marcos macroeconómicos estables en liña coas orientacións da Unión Europea».
Na páxina 9.122, columna segunda, parágrafo segundo, primeira e segunda liñas, onde di: «a) Os recursos da Comunidade Autónoma e, de forma moi especial, os destinados a investimentos, ...», debe dicir: «a) Os recursos da Comunidade Autónoma, e de forma moi especial os destinados a investimentos, ...».
Na páxina 9.122, columna segunda, parágrafo terceiro, cuarta liña, onde di: «... superar no ano 2005 a dos ingresos ...», debe dicir: «... superar no ano 2005 á dos ingresos ...».
Na páxina 9.122, columna segunda, parágrafo sexto, terceira liña, onde di: «da súa avaliación, servirá como referencia ...», debe dicir: «... da súa avaliación, servirán como referencia ...».
Na páxina 9.124, columna segunda, liñas 51, 52, 53 e 54, suprímense as liñas 52 e 53, polo que, onde di:
«311 Prezos públicos.
01 DOG.
02 Outros prezos públicos.
312 Prezos privados.»
Debe dicir:
«311 Prezos públicos.
312 Prezos privados.»